María Andresa Casamayor

**María Juana Rosa Andresa Casamayor de La Coma** (Çaragoça, 30 de noviembri de 1720 - Çaragoça, 23 d'otubri de 1780) hue matemática, escreviora i maestra de crías española que se senificó nel maneji delos númirus i ena arimética, terrenus qu'antañu eran cosa corrienti dentri los ombris que no delas mugeris. Na más que d'esta centífica española del siegru XVIII se condura la su obra, assín el "*Tirocinio ariméticu, estrución delas quatru reglas llanas*" es el primel libru centíficu escrevíu duna mugel n'España.

## Biografía
Tuvu nacencia'l 30 de noviembri, día de San Andrés, de 1720, huendu bautizá al otru día ena Ilesia del Pilar comu Mª Juana Rosa Andresa. Passó la niñés nuna casa dela calli del Pilar, nuna familia rica de comerciantis testilis. El su pairi hue'l comercianti francés Juan Joseph Casamayor nacíu n'Oloron (Francia), iju de Mª Abales i Juan Casamayor, i la su mairi la çaragoçana Juana Rosa de La Coma, ija del comercianti Juan de La Coma i de Mª Alexandre. D'aquellas la coloña francesa dominava'l comerciu de Çaragoça hormandu un grupu grandi de puebración con relacionis comercialis i familiaris huertis. El matrimoñu delos pairis tuvu lugal el 13 d'abril de 1705, huendu Mª Andresa la sétima de nuevi ijus.

### Maestra de crías
En espenal el su pairi pa 1738 i el su amigu i calavoraol Pedro Martinez pa 1739, se huerun los sostribus que vía teníu de nueva. Por contra delo corrienti pa una mugel dela sociedá çaragoçana, ni se casó ni entró ena ilesia, assín que trebajó el restu dela su vida pa ganal-si el pan. Hue maestra de crías i maestra de primeras letras por una güena parti dela su vida enas escuelas púbricas dela ciá. Comu parti del su jornal, se l'aproporcionó una casa pa vivil. L'edificiu essesti ogañu assitiau ena calli Palomar de Çaragoça.

## Obra
Escrevió alos 17 añus dos escritus a tentu del'arimética:

### Tirocinio ariméticu
El primel hue entitulau "*Tirocinio ariméticu, estrución delas quatru reglas llanas"* (Çaragoça: Joseph Fort, 1738). Dendi un vistal matemáticu, el libru está escrevíu nun lenguagi aziamenti desengüeltu i aparenti, con una calapachá grandi d'exemprus i cassus realis conos que l'estuyanti puei deprendel-si d'ahechu el maneji delas quatru reglas del álgebra menol: suma, resta, multiplicación i división.

A más, brinda una conocencia essata delas unidais de largol, pesu, monea i assín, gastás p'Aragón, en juntu alas sus equivalencias; medías que ca día se barajavan nel comerciu del siegru XVIII. Nel alcaldeu del libru, el fraili dominicu Pedro Martinez, amigu i calavoraol de Mª Andresa, trasvela una delas razonis dela su espubricación: " el su fin, nesta Obrilla na más es facilital esta estrución a muchus, que no puein concede-la d'otra horma". Assina que, un coquillu pola educación i una albeliá grandi pala arimética se senifican nel jeitu de Andresa.

L'autora firma con un nombreti masculinu, Casandro Mamés de La Marca i Araioa. Esta firma un anagrama perfetu es, mesmas letras n'ordin deferenti, del su nombri, María Andresa Casamayor de La Coma. Cuyamenti esta enteración, que hue sacá dela mentación de Felix Latassa ena su obra descomarcá "Bibloteca nueva delos escrevioris aragonesis" un marru tieni, dá que Latassa la mienta comu "Mª Andrea" por ves de Mª Andresa, equivocu qu'a llegau asta ogañu. Casandro se reconoci comu "dicípulu dela Escuela Pía" i dedica'l Tirocinio ala mesma "Escuela Pía del Colegiu de Santu Tomás de Çaragoça". Ena Bibloteca Nacional d'España se guarda l'únicu exempral qu'ai d'esta obra.

### El Parasi solo
Hue un manuscritu de 109 ojas a tentu d'arimética adelantá que ni s'a espubricau, ni se guarda. La su traución (aprossimanti) del latín es "Aprepara'l tu suelu". Es un manuscritu qu'encrui tablas de raizis pa hazel cálculus "sin gastal del álgebra".

## Reconocencias

* Nel 2009 l'Ayuntamientu de Çaragoça pussu'l su nombri a un grupu de viviendas, enantis mentau de "Grupo José Antonio Girón", nel Barrio de Las Fuentes. 
* Gijón tamién tieni una calli col nombri dela centífica çaragoçana.
* Nel 2018 se l'entró ena Tabla Pediórica delas Centíficas, hecha del blog d'esparigimientu "Naukas", en juntu a centíficus de tol mundu.
* Correus d'España hondeó en juñu de 2020 una retahila de sellus mentá Mugeris ena cencia, conos sus primerus sellus dedicaus alos 300 añus dela nacencia de Casamayor.
* Nel monicipiu madrileñu de Paracuellos del Jarama ai un "CEIP Andrea Casamayor" mentau assina nel su onol.
* El su libru "Tirocinio Ariméticu. Estrución delas quatru reglas llanas" se golvió a edital nel 2020, 300 añus endispues dela su nacencia en Çaragoça.Tirocinio Ariméticu 1738, Mª Andresa Casamayor, Prensas dela Nuversidá de Çaragoça, 2021.
* Nel 2020 s'estrenó el decumental "La mugel que se soñava con númirus", hecha obra de Mirella R. Abrisqueta i produzíu de SinTregua, nel que la figura de Casamayor la prencipal es.Hue estrená d'enantis ena Bibloteca Nacional d'España pa hebreru d'essi añu.

## Referencias

## Biblografía

* Casado Ruiz de Lóizaga, María José (2006): *Las damas del laboratorio*. Madrid, Ed. Debate. ISBN 978-8483066881
* Bernués, Julio, Miana Pedro J. (2019):  , Preprint, Revista SUMA Julio de 2019.
* Latassa, Félix (1802): [''Biblioteca nueva de los escritores aragoneses''](http://bdh.bne.es/bnesearch/biblioteca/Biblioteca%20nueva%20de%20los%20escritores%20aragoneses%20que%20florecieron%20desde%20el%20a%C3%B1o%201500%20hasta%201599%20%20%20/qls/Latassa%20y%20Ortin,%20F%C3%A9lix%20de%20(1733%201805)/qls/bdh0000044335;jsessionid=F4707897D961D8C8F318D0FA0B6F2DEC), vol V, pág 305.

## Atijus p'ahuera

* 300 años de María Andresa Casamayor. Universidad de Zaragoza
* María Andresa Casamayor de la Coma (1720-1780).  IUMA, Universidad de Zaragoza.
* María Andresa Casamayor, ''Por qué firmé con nombre de hombre'', podcast de la Asociación Clásicas y Modernas